(Dagbladet):«Kjære NSB. Jeg leser i GD i dag "gladnyheten" deres om at dere har det beste resultatet noensinne i selskapets historie fra januar til august i år, og at omsetningen har økt med 10%. Først og fremst: gratulerer! Ikke gratulerer for at dere har nådd denne omsetningen, men gratulerer så mye for at dere har baller nok til å gå ut og skryte av det!»

Slik starter innlegget som Sara McDonald Gerhardsen (23) skrev på NSBs facebookside i går kveld, og som nå deles i rekordfart via det sosiale nettstedet.

I innlegget lister hun opp flere negative med opplevelser med togselskapet, og oppsummerer slik:

- De siste årene har dere klart kunststykket det er å kreve mer og mer i billettpriser og avgifter, samtidig som at kvaliteten på tilbudet deres stuper i rekordfart.



NSB har nå skjult innlegget på sin Facebook-side, men det spres videre. Så langt har over 5000 «likt» innlegget. (Se hele innlegget nederst i saken).

Ut mot «buss for tog» Det er særlig NSBs «buss for tog»-tilbud som får gjennomgå. Sarah forteller om hennes siste «togtur» med buss, der nærmest måtte krangle seg til et sete på buss - uten funksjonelle totaletter - , som attpåtil ble sittende fast i kø på vei inn fra Lillehammer til Oslo.

- Fra rundt Espa til Minnesund blir vi stående nesten stille i kø, for det er jo ikke bare på toglinjene det blir utført arbeid! Her er det veiarbeid og sprengning dagen lang. Dette er selvsagt ikke NSBs feil, men burde kanskje være enda et element som får dere til å tenke: «Hei, kanskje det ikke er HELT rettferdig å kreve fullpris for dette?» skriver hun.

Hun forteller også at hun fikk kjeft av bussjåføren da hun la fra seg bagasjen i bussen.

- Og dette er like morsomt hver gang: Alle bussjåførene som kjører for NSB, har forskjellige oppfatninger av hvor bagasjen skal ligge, og alle formidler det på en like sur og frekk måte, skriver hun.



?Fikk nok Sarah er student, bosatt i Lillehammer. Til Dagbladet forteller hun at hun «heldigvis ikke» er pendler, men at hun i alle år har har reist mye med tog for å besøke venner og kjente i Oslo.

Irritasjonen over NSB har fått bygge seg opp over tid, forteller hun.

- Og da jeg leste at NSB gikk med dundrende overskudd, var det dråpen som fikk begeret til å flyte over, sier hun til Dagbladet.

Hun forteller om overveldende respons etter hun publiserte innlegget.

- Det er tydelig at det er mange som har hatt tilsvarende dårlige opplevelser med NSB. Folk kjenner seg igjen, sier hun.

- Si ifra NSB har imidlertid skrevet dette i kommentarfeltet til Sarahs innlegg:

LEI: Student Sarah McDonal Gerhardsen (23) forteller at irritasjonen over NSB har fått bygge seg opp over tid. Da hun leste at selskapet har rekordomsetning, var det dråpen. Foto: Privat Vis mer

- Bare så det ikke er noen tvil: NSB tar ikke lett på verken forsinkelser eller opplevelser som beskrevet av Sarah. Vi er takknemlig for alle tilbakemeldinger som bidrar til at vi kan forbedre våre produkter og tjenester. Har du reist med oss og opplevd at reisen ikke innfrir dine forventinger, ja da må du si i fra! skriver NSB, og viser selskapets tranasportvilkår, som beskriver NSB-kundenes rettigheter.

- Vi kan også nevne at det er faktisk få eller ingen andre togselskap i Europa som har like gode vilkår for refusjon ved forsinkelse som NSB, skriver selskapet.

Pressevakt Liv Eggebø i NSB forklarer hvorfor selskapet har skjult innlegget på sin Facebook-side, slik:

- NSB sensurerer ikke konstruktiv tilbakemelding fra publikum. Tvert imot er det noe vi ønsker og setter pris på. Grunnen til at akkuratt dette innleget nå er blitt skjult, skyldes ufint språk, ikke i selve innlegget men i det tilhørende kommentarfeltet, sier hun, og understreker:

- Som vi skrev i vårt svar til innlegget på Facebook, oppfordrer vi misfornøyde kunder å ta kontakt med oss.

PS! Vi inviterer deg til å komme med innspill og synspunkter i kommentarfeltet nedenfor, men vi oppfordrer deg til å bidra til en saklig og respektfull debatt.



Kære NSB.



Jeg leser i GD i dag "gladnyheten" deres om at dere har det beste resultatet noensinne i selskapets historie fra januar til august i år, og at omsetningen har økt med 10%.

Først og fremst: gratulerer! Ikke gratulerer for at dere har nådd denne omsetningen, men gratulerer så mye for at dere har baller nok til å gå ut og skryte av det!



Dette gjelder både bedriten kundeservice med uhyre arrogante ansatte som aldri tar feil, forsinka avganger, og smekkfulle tog hvor man betaler fullpris for å stå ordentlig tett og intimt mellom fremmede mennesker hele turen.



Men kronjuvelen i tilbudet deres er selvsagt deres fantastiske "buss for tog"-tilbud. Jeg skal ikke krangle på at dette er et nødvendig onde. Jeg har ikke gått så langt i min manglende tro på NSB at jeg tror dere setter opp buss for tog BARE for å være kjipe. Men la meg bruke min siste busstur med dere som et eksempel på hva som gjør dere helt unike som bedrift her i landet:



1: Jeg kommer til Lillehammer skysstasjon, utstyrt med en bekreftelsesmail fra NSB. Ingen steder i mailen står det noe om buss for tog, ingen steder på automaten hvor jeg henter ut billettene, eller noe sted på på selve billettene. På skjermene som viser avganger står det ingenting i det hele tatt, og hverken der bussene pleier å bli satt opp eller ved togsporene står det noe skilt om buss for tog. Forvirret går jeg bort til Narvesen og spør hva som skjer, og der fikk jeg omsider beskjed om at det blir satt opp busser.



2: Jeg observerer flere mennesker rundt meg som er forvirra og lurer på hvorfor togavgangene deres ikke står på skjermen, og huker tak i en NSB-ansatt for å spørre om ikke de føler at det kunne vært hensiktsmessig med litt bedre merking. Den ansatte svarer på en ekstremt syrlig måte at det henger faktisk en plakat om det inne i stasjonsbygget, og gikk langt i å antyde at jeg burde bruke øynene mine bedre. Joda, jeg fant denne plakaten, som hang innerst i bygget, på et sted man overhode ikke trenger å gå forbi eller i nærheten av for å ta toget. I tillegg sto det på plakaten bare om avganger fra Oslo S til Lillehammer, ikke andre veien som jeg skulle. Men man bør kanskje lukte at det betyr begge veier.



3: Jeg skal gå på bussen med sekken min, men får beskjed av bussjåføren i et utrolig nedlatende og surt tonefall at sekken skal legges i bagasjerommet. Og dette er like morsomt hver gang: alle bussjåførene som kjører for NSB har forskjellige oppfatninger av hvor bagasjen skal ligge, og alle formidler det på en like sur og frekk måte. Så jeg legger sekken i bagasjerommet og går for å snakke med en NSB-ansatt som tar imot billetter.



4: Jeg spør den NSB-ansatte om når ca. vi kan beregne å være fremme på Oslo S, da jeg har en billett videre med ca. 30 minutters slingringsmonn fra da toget i utgangspunktet skulle vært fremme. Jeg får som svar i en svært overbærende tone at det har de ingen mulighet til å kunne si noe om i det hele tatt, og at "det går da flere tog videre i løpet av dagen". Hvorvidt jeg skulle rekke noe med det toget var selvsagt totalt uinteressant for NSB.



5: Mens jeg snakker med vedkommende NSB-ansatt, så kommer bussjåføren ut og sier at bussen er full. "Betyr dette at jeg ikke kommer med?", spør jeg. "I så fall må jeg ta ut sekken min igjen". "Har du vært inne på bussen og satt av sekken og så gått ut igjen?!", kjeftet den NSB-ansatte på meg. "Hvis du har fått deg plass, så kan du ikke gå av bussen igjen!", fikk jeg høre. For det første var jo ikke det tilfellet, jeg hadde bare lagt den i bagasjerommet, som jeg fikk svært streng beskjed om. For det andre var jeg virkelig ikke klar over at det øyeblikket du setter deg på en buss eller et tog hos NSB, så forplikter du til å sitte stille på den plassen frem til man begynner å kjøre, uavhengig av om det er igjen 3 eller 30 minutter til avgang. For det tredje skal da vel aldri en ansatt snakke til en betalende passasjer på denne måten. Jeg var ikke engang uhøflig mot vedkommende, enda hun til de grader fortjente det.



6: Det viser seg at det var igjen ett ledig sete på bussen, så jeg fikk under nåde få komme inn. Der er bussen smekkfull, og jeg blir sittende halvveis oppå et annet langbeint menneske som meg selv, hvor vi sliter verre med å få plass til to par lange bein mellom de trange setene.



7: Det viser seg etterhvert at selv om det er to toaletter ombord på bussen, så fungerer ingen av dem. Dette får jeg ikke vite fordi bussjåføren har vett til å informere om det over høyttaleren. Neida, dette forstår jeg etterhvert på de 6-7 menneskene som stavrer seg bortover den trange midtgangen, går frem og snakker med bussjåføren, og kommer slukøret og tissatrengt tilbake til plassen sin. Dette er altså snakk om en nesten 3 timers busstur, med småbarn ombord. I tillegg er det, i motsetning til på toget, selvsagt ikke tilgang på hverken internett, mat, kaffe, vann, eller noen av de andre fasilitetene jeg betaler for når jeg kjøper en togbillett.



8: Fra rundt Espa til Minnesund blir vi stående nesten stille i kø, for det er jo ikke bare på toglinjene det blir utført arbeid! Her er det veiarbeid og sprengning dagen lang. Dette er selvsagt ikke NSBs feil, men burde kanskje være enda et element som får dere til å tenke "hei, kanskje det ikke er HELT rettferdig å kreve fullpris for dette?".



9: Jeg kommer frem til Oslo S 20 minutter etter at toget mitt videre gikk, og siden jeg ikke hadde tid til å vente på neste tog, så fikk jeg ordnet meg med skyss videre i stedet. Når jeg da et par dager senere går til NSBs kundeservice på Oslo S for å få refundert billetten jeg ikke fikk brukt videre, så ser damen tomt på meg og sier med den største selvfølgelighet: "men, VI refunderer da ikke billetter innenfor Akershus! Dette er Ruter sitt ansvar!". "Jaha, men billetten er jo kjøpt på nsb.no?", spør jeg litt betuttet. Nei, det spiller da ingen rolle, NSB tar ikke ansvar for noenting innenfor Akershus! Jeg kunne få et refunderingsskjema jeg kunne sende til Ruter, men måtte uansett være klar over at det var et refunderingsgebyr, slik at pengene jeg ev. fikk tilbake for billetten neppe var nok til å betale portoen det ville kostet å sende klagen, engang.



Og på tross av alt dette, på tross av at dere skjøtter bedriften deres som om dere hadde klart dere like fint uten passasjerene dere er så glad i å skjelle ut og tråkke på, på tross av at dere egenhendig får meg til å revurdere mitt ståsted angående privatisering av statlige tilbud (for et privat firma hadde faktisk ALDRI overlevd slik dere holder på), så har dere faktisk baller nok til å gå ut og skryte av tidenes omsetning. Skal jeg fortelle dere hvorfor omsetningen deres er så bra? Fordi dere tar en like fordømt stor formue for hver eneste billett, enda dere vet så uendelig godt at dere ikke engang fortjener en brøkdel for tilbudet dere gir. Skam dere!



Fra nå av blir det Lavprisekspressen for alle penga. Der vet man i alle fall på forhånd at det blir buss, og man har god plass, stikkontakter, internett og gratis kaffe. De kan tilogmed fortelle meg sånn ca. når vi kommer frem!



-Mvh. Sarah McDonald Gerhardsen

